VALSTYBINĖS ATOMINĖS ENERGETIKOS SAUGOS

INSPEKCIJOS VIRŠININKAS

ĮSAKYMAS

DĖL BRANDUOLINĖS SAUGOS REIKALAVIMŲ BSR-1.1.7-2023 „VALSTYBINĖS ATOMINĖS ENERGETIKOS SAUGOS INSPEKCIJOS ĮGALIOTŲ DARBUOTOJŲ ATLIEKAMA NUOLATINĖ BRANDUOLINĖS ENERGETIKOS OBJEKTŲ PRIEŽIŪRA“ PATVIRTINIMO

2023 m. vasario 2 d. Nr. 22.3-12

Vilnius

Vadovaudamasis Lietuvos Respublikos branduolinės saugos įstatymo 28 straipsnio 2 dalimi:

1. T v i r t i n u Branduolinės saugos reikalavimus BSR-1.1.7-2023 „Valstybinės atominės energetikos saugos inspekcijos įgaliotų darbuotojų atliekama nuolatinė branduolinės energetikos objektų priežiūra“ (pridedama).

2. N u s t a t a u, kad šis įsakymas įsigalioja 2023 m. gegužės 1 dieną.

Viršininkas	Michail Demčenko

PATVIRTINTA

Valstybinės atominės energetikos

saugos inspekcijos viršininko

2023 m. vasario 2 d.

įsakymu Nr. 22.3-12

Branduolinės saugos reikalavimai

BSR-1.1.7-2023

VALSTYBINĖS ATOMINĖS ENERGETIKOS SAUGOS INSPEKCIJOS ĮGALIOTŲ DARBUOTOJŲ ATLIEKAMA NUOLATINĖ BRANDUOLINĖS ENERGETIKOS OBJEKTŲ PRIEŽIŪRA

I SKYRIUS

BENDROSIOS NUOSTATOS

1.	Branduolinės saugos reikalavimai BSR-1.1.7-2023 „Valstybinės atominės energetikos saugos inspekcijos įgaliotų darbuotojų atliekama nuolatinė branduolinės energetikos objektų priežiūra“ (toliau – Reikalavimai) nustato Valstybinės atominės energetikos saugos inspekcijos (toliau – VATESI) atliekamos branduolinės energetikos objektų (toliau – BEO) nuolatinės priežiūros atlikimo tvarką, numatytą šių Reikalavimų 3.2 papunktyje nurodyto teisės akto 28 straipsnio 2 dalyje.

2.	Vadovaujantis šia tvarka atliekama pareiškėjo Reikalavimų 3.2 papunktyje nurodyto teisės akto 22 straipsnio 1 dalies 1–5 punktuose nurodytoms licencijoms gauti ar šių licencijų turėtojo (toliau – organizacija) valdomų ar planuojamų valdyti BEO, išskyrus Maišiagalos radioaktyviųjų atliekų saugyklą, nuolatinė priežiūra.

II SKYRIUS

NUORODOS

3.	Reikalavimuose pateiktos nuorodos į šiuos teisės aktus:

3.1.	Lietuvos Respublikos branduolinės energijos įstatymas;

3.2.	Lietuvos Respublikos branduolinės saugos įstatymas;

3.3.	Lietuvos Respublikos radiacinės saugos įstatymas;

3.4.	Lietuvos Respublikos viešojo administravimo įstatymas;

3.5.	Lietuvos Respublikos darbuotojų saugos ir sveikatos įstatymas;

3.6.	Lietuvos Respublikos aplinkos apsaugos įstatymas;

3.7.	Lietuvos Respublikos priešgaisrinės saugos įstatymas;

3.8.	Lietuvos Respublikos civilinės saugos įstatymas;

3.9.	Branduolinės saugos reikalavimai BSR-1.8.2-2015 „Branduolinės energetikos objekto modifikacijų kategorijos ir modifikacijų atlikimo tvarkos aprašas“, patvirtinti VATESI viršininko 2011 m. spalio 7 d. įsakymu Nr. 22.3-99 „Dėl Branduolinės saugos reikalavimų BSR-1.8.2-2015 „Branduolinės energetikos objekto modifikacijų kategorijos ir modifikacijų atlikimo tvarkos aprašas“ patvirtinimo“;

3.10.	Branduolinės saugos reikalavimai BSR-1.9.2-2018 „Radionuklidų nebekontroliuojamųjų radioaktyvumo lygių medžiagoms ir atliekoms, susidarančioms branduolinės energetikos srities veiklos su jonizuojančiosios spinduliuotės šaltiniais metu, nustatymas ir taikymas“, patvirtinti VATESI viršininko 2011 m. rugsėjo 27 d. įsakymu Nr. 22.3-90 „Dėl Branduolinės saugos reikalavimų BSR-1.9.2-2018 „Radionuklidų nebekontroliuojamųjų radioaktyvumo lygių medžiagoms ir atliekoms, susidarančioms branduolinės energetikos srities veiklos su jonizuojančiosios spinduliuotės šaltiniais metu, nustatymas ir taikymas“ patvirtinimo“;

3.11.	Branduolinės saugos reikalavimai BSR-1.4.3-2017 „Licencijuojamą veiklą branduolinės energetikos srityje vykdančių organizacijų žmogiškieji ištekliai“, patvirtinti VATESI viršininko 2017 m. rugsėjo 20 d. įsakymu Nr. 22.3-160 „Dėl Branduolinės saugos reikalavimų BSR-1.4.3-2017 „Licencijuojamą veiklą branduolinės energetikos srityje vykdančių organizacijų žmogiškieji ištekliai“ patvirtinimo“;

3.12.	Branduolinės saugos reikalavimai BSR-1.1.4-2017 „Valstybinės atominės energetikos saugos inspekcijos poveikio priemonių taikymo tvarkos aprašas“, patvirtinti VATESI viršininko 2011 m. spalio 24 d. įsakymu Nr. 22.3-106 „Dėl Branduolinės saugos reikalavimų BSR-1.1.4-2017 „Valstybinės atominės energetikos saugos inspekcijos poveikio priemonių taikymo tvarkos aprašas“ patvirtinimo“;

3.13.	Branduolinės saugos reikalavimai BSR-1.1.3-2016 „Valstybinės atominės energetikos saugos inspekcijos patikrinimai“, patvirtinti VATESI 2011 m. rugpjūčio 25 d. įsakymu Nr. 22.3-82 „Dėl Branduolinės saugos reikalavimų BSR-1.1.3-2016 „Valstybinės atominės energetikos saugos inspekcijos patikrinimai“ patvirtinimo“;

3.14.	Branduolinės saugos reikalavimai BSR-1.4.4-2019 „Asmenų, veikiančių branduolinės energetikos sektoriuje, patirties naudojimas“, patvirtinti VATESI viršininko 2019 m. liepos 4 d. įsakymu Nr. 22.3-148 „Dėl Branduolinės saugos reikalavimų BSR-1.4.4-2019 „Asmenų, veikiančių branduolinės energetikos sektoriuje, patirties naudojimas“ patvirtinimo“;

3.15.	Branduolinės saugos reikalavimai BSR-1.8.11-2021 „Elektros energijos tiekimas branduolinės energetikos objektui“, patvirtinti VATESI viršininko 2021 m. liepos 23 d. įsakymu Nr. 22.3-118 „Dėl Branduolinės saugos reikalavimų BSR-1.8.11-2021 „Elektros energijos tiekimas branduolinės energetikos objektui“ patvirtinimo“;

3.16.	Branduolinės saugos reikalavimai BSR-1.4.1-2016 „Vadybos sistema“, patvirtinti VATESI viršininko 2010 m. birželio 21 d. įsakymu Nr. 22.3-56 „Dėl Branduolinės saugos reikalavimų BSR-1.4.1-2016 „Vadybos sistema“ patvirtinimo“.

III SKYRIUS

SĄVOKOS

4.	Reikalavimuose vartojamos sąvokos „branduolinės energetikos objektas“, „branduolinės energetikos objekto aikštelė“, „fizinė sauga“ suprantamos taip, kaip jos apibrėžtos Reikalavimų 3.1 papunktyje nurodytame teisės akte.

5.	Reikalavimuose vartojamos sąvokos „branduolinė sauga“, „branduolinės saugos normatyviniai-techniniai dokumentai“, „saugai svarbūs branduolinės energetikos objekto konstrukcijos, sistemos ir komponentai“, „neįprastasis įvykis“ suprantamos taip, kaip jos apibrėžtos Reikalavimų 3.2 papunktyje nurodytame teisės akte.

6.	Reikalavimuose vartojama sąvoka „radiacinė sauga“ suprantama taip, kaip ji apibrėžta Reikalavimų 3.3 papunktyje nurodytame teisės akte.

7.	Reikalavimuose vartojama sąvoka „ūkio subjektų veiklos priežiūra“, suprantama taip, kaip ji apibrėžta Reikalavimų 3.4 papunktyje nurodytame teisės akte.

8.	Reikalavimuose vartojama sąvoka „darbuotojų sauga ir sveikata“ suprantama taip, kaip ji apibrėžta Reikalavimų 3.5 papunktyje nurodytame teisės akte.

9.	Reikalavimuose vartojama sąvoka „aplinkos apsauga“ suprantama taip, kaip ji apibrėžta Reikalavimų 3.6 papunktyje nurodytame teisės akte.

10.	Reikalavimuose vartojama sąvoka „priešgaisrinė sauga“ suprantama taip, kaip ji apibrėžta Reikalavimų 3.7 papunktyje nurodytame teisės akte.

11.	Reikalavimuose vartojama sąvoka „civilinė sauga“ suprantama taip, kaip ji apibrėžta Reikalavimų 3.8 papunktyje nurodytame teisės akte.

12.	Reikalavimuose vartojama sąvoka „techninė priežiūra“ suprantama taip, kaip ji apibrėžta Reikalavimų 3.15 papunktyje nurodytame teisės akte.

13.	Reikalavimuose vartojamos sąvokos „saugos kultūra“ ir „saugumo kultūra“ suprantamos taip, kaip jos apibrėžtos Reikalavimų 3.16 papunktyje nurodytame teisės akte.

IV SKYRIUS

BEO NUOLATINĖS PRIEŽIŪROS SAMPRATA IR NUOLATINIŲ ĮGALIOTŲ VATESI PRIEŽIŪROS SKYRIAUS DARBUOTOJŲ FUNKCIJOS

14.	BEO nuolatinę priežiūrą (toliau – nuolatinė priežiūra) vykdo Reikalavimų V skyriaus nustatyta tvarka paskirti nuolatiniai įgalioti VATESI Priežiūros skyriaus darbuotojai, kurių nuolatinė darbo vieta yra organizacijos valdomo ar planuojamo valdyti BEO aikštelėje (toliau – įgalioti darbuotojai).

15.	Nuolatinė priežiūra – tai organizacijos, kaip ūkio subjekto, veiklos priežiūra, vykdoma įgaliotų darbuotojų įprastu organizacijos darbo laiku, o prireikus – bet kuriuo kitu laiku, priežiūros tikslais lankantis organizacijos valdomų ar planuojamų valdyti BEO aikštelėse ir BEO patalpose.

16.	Nuolatinės priežiūros tikslas – vertinti organizacijos vykdomos prižiūrimos veiklos, nurodytos Reikalavimų 17 punkte, atitiktį branduolinės saugos normatyvinių-techninių dokumentų reikalavimams.

17.	Įgalioti darbuotojai vykdo nuolatinę priežiūrą šiose srityse (toliau – prižiūrima veikla):

17.1.	technologinių įrenginių, skirtų veiklai su branduolinėmis ar branduolinio kuro ciklo medžiagomis vykdyti, bei su šių įrenginių eksploatavimu susijusių įrenginių montavimas, pripažinimas tinkamais eksploatuoti, eksploatavimas ir techninė priežiūra;

17.2.	įrenginių išmontavimas, vykdant BEO eksploatavimo nutraukimą;

17.3.	radioaktyviųjų atliekų tvarkymas;

17.4.	radiacinės saugos priemonės ir jų naudojimas, avarinės parengties priemonės ir jų naudojimas;

17.5.	BEO darbuotojų veiksmai vykdant veiklą, susijusią su branduolinėmis ar branduolinio kuro ciklo medžiagomis;

17.6.	BEO darbuotojų atestavimas;

17.7.	saugos ir saugumo kultūra;

17.8.	fizinės saugos sistemos techninių ir organizacinių priemonių įgyvendinimas;

17.9.	Lietuvos Respublikos prisiimtų tarptautinių branduolinio ginklo neplatinimo įsipareigojimų įgyvendinimo srityje – šiuos įsipareigojimus įgyvendinančių priemonių vykdymas.

18.	Įgalioti darbuotojai vykdydami nuolatinę priežiūrą, nepažeidžiant Reikalavimų 3.4 papunktyje nurodytame teisės akte nustatytų ūkio (verslo) subjektų veiklos priežiūros principų, turi teisę:

18.1.	lankytis BEO įrenginių valdymo patalpose, operatorinėse ir kitose su prižiūrima veikla susijusiose patalpose ir teritorijose;

18.2.	peržiūrėti operatyvinius žurnalus ir kitus vykdant prižiūrimą veiklą naudojamus popierinius ar elektroninius dokumentus bei įrašus;

18.3.	vizualiai stebėti organizacijos ir (ar) organizacijos tiekėjų darbuotojų veiksmus, atliekamus vykdant prižiūrimą veiklą, įskaitant BEO įrenginių bandymus (testavimą), šių įrenginių techninę priežiūrą ir su sauga susijusius matavimus;

18.4.	vizualiai apžiūrėti prižiūrimai veiklai vykdyti skirtus ar su šia veikla susijusius įrenginius;

18.5.	stebėti organizacijos vykdomus technologinius procesus;

18.6.	bendrauti su organizacijos ir (ar) organizacijos tiekėjų darbuotojais prižiūrimos veiklos saugos klausimais.

19.	Įgalioti darbuotojai taip pat:

19.1.	Reikalavimų VI skyriaus nustatyta tvarka peržiūri ir derina organizacijos eksploatacinius dokumentus;

19.2.	Reikalavimų 3.9 papunktyje nurodyto teisės akto nustatyta tvarka derina BEO modifikacijų dokumentus;

19.3.	Vadovaujantis Reikalavimų 3.10 papunktyje nurodyto teisės akto 22 punkte nustatyta tvarka, derina organizacijos pateiktų medžiagų ar atliekų siuntos (siuntų) išvežimą bei planuojamos išvežti medžiagų ar atliekų siuntos radionuklidų aktyvumo koncentracijos arba paviršinio aktyvumo matavimų pažymėjimus;

19.4.	Vadovaujantis Reikalavimų 3.11 papunktyje nurodyto teisės akto 79 punktu, dalyvauja atestuojant organizacijoje saugai svarbiose pareigybėse dirbančius darbuotojus;

19.5.	Prireikus atstovauja VATESI bei lydi Tarptautinės atominės energijos agentūros ir Europos atominės energetikos bendrijos inspektorius jų vykdomų patikrinimų metu.

20.	Neįprastųjų įvykių registravimo ir pranešimo apie juos tvarkoje, kuri organizacijoje turi būti nustatyta vadovaujantis Reikalavimų 3.14 papunktyje nurodyto teisės akto 22 punktu, organizacija turi numatyti įgaliotų darbuotojų informavimą jos valdomuose BEO, įvykus neįprastiesiems įvykiams.

21.	Įgalioti darbuotojai, vykdydami nuolatinę priežiūrą, privalo laikytis Reikalavimų 3.2 papunktyje nurodyto teisės akto 12 straipsnio 6 dalies nuostatų.

22.	Vykdydami nuolatinę priežiūrą įgalioti darbuotojai negali kištis į organizacijos ar jos tiekėjų darbuotojų darbą ar kitaip trikdyti organizacijos vykdomos veiklos daugiau, nei tai būtina priežiūros tikslams pasiekti.

23.	Įgaliotų darbuotojų buvimas organizacijai vykdant technologinius procesus, montuojant ir prižiūrint įrenginius, atliekant jų bandymus, vykdant su sauga susijusius matavimus nesumažina organizacijos atsakomybės už saugą.

24.	Įgaliotas darbuotojas, vadovaudamasis Reikalavimų 3.2 papunktyje nurodyto teisės akto 6 straipsnio 4 dalimi, turi teisę nurodyti organizacijos atstovams nutraukti pažeidimą, kuris, jo nenutraukus, gali padaryti žalos dėl pavojingo jonizuojančiosios spinduliuotės poveikio BEO darbuotojams, gyventojams, jų turtui ir (ar) aplinkai.

25.	Jei vykdant nuolatinę priežiūrą įgalioti darbuotojai nustato prižiūrimos veiklos neatitikčių branduolinės saugos normatyviniams-techniniams dokumentams, jie Reikalavimų 3.12 papunktyje nurodyto teisės akto nustatyta tvarka taiko poveikio priemones.

26.	Be Reikalavimų 18 punkte nurodytų veiksmų, įgalioti darbuotojai taip pat vieni ar kartu su kitais VATESI darbuotojais atlieka ar dalyvauja atliekant ūkio subjekto veiklos patikrinimus, Reikalavimų 3.13 papunktyje nurodyto teisės akto nustatyta tvarka.

27.	Įgalioti darbuotojai taip pat gali informuoti organizacijos darbuotojus ar organizacijos vadovybę apie pastebėtus galimus darbuotojų saugos ir sveikatos, aplinkos apsaugos, priešgaisrinės saugos ar civilinės saugos reikalavimų pažeidimus.

V SKYRIUS

ĮGALIOTŲ DARBUOTOJŲ PASKYRIMAS IR PRANEŠIMAS APIE JUOS

28.	VATESI viršininkas paskiria įgaliotus darbuotojus, nustatydamas VATESI struktūrą ir pareigybes. Apie naujo įgalioto darbuotojo paskyrimą ar apie kitus su įgaliotais darbuotojais susijusius pasikeitimus VATESI praneša organizacijai raštu per 3 darbo dienas.

VI SKYRIUS

EKSPLOATACINIŲ DOKUMENTŲ DERINIMAS

29.	Įgalioti darbuotojai peržiūri ir įvertina organizacijos pateiktus eksploatacinius dokumentus (techninius potvarkius, sprendimus, patikrinimų grafikus, susijusius su saugos sistemomis, saugos sistemų eksploatavimo instrukcijas) ar jų pakeitimus pagal VATESI Priežiūros skyriaus kompetenciją.

30.	VATESI Priežiūros skyriaus vedėjas priima sprendimą dėl organizacijos pateiktų eksploatacinių dokumentų ar jų pakeitimų suderinimo Reikalavimų 3.2 nurodyto teisės akto 34 straipsnio 2 dalyje nustatyta tvarka ir terminais. Dokumentai ar jų pakeitimai suderinami, jei jie atitinka branduolinės saugos normatyvinius techninius dokumentus, BEO projekto dokumentus ir BEO saugą pagrindžiančius dokumentus.

VII SKYRIUS

BAIGIAMOSIOS NUOSTATOS

31.	Asmuo, pažeidęs šiuos Reikalavimus, atsako Lietuvos Respublikos teisės aktų nustatyta tvarka.

___________________